Ametiaja esimese karika võitnud Hurt: lasime lõpu väga teravaks (0)
Tallinna FC Flora peatreener Norbert Hurt võitis oma ametiaja esimese trofee, kui Superkarika finaalis mängiti penaltite abil üle JK Narva Trans.
Mängu lõpp oli seejuures ääretult pingeline, sest veel 90. minutil 2:0 eduseisus olnud florakad mängisid järelejäänud aja jooksul ikkagi eduseisu maha ning lõpetasid normaalaja 2:2. Valusast lõpust hoolimata hoiti penaltiseerias külma närvi ning kõik löögid lõpetasid teekonna Aleksei Matrossovi selja taga.
"Mängu lõpus oli näha, et mõlemad mängisid küllaltki aurude peal," rääkis Hurt pärast mängu Soccernet TV otseülekandes. "Muutust oli mängu vaja, aga kahjuks seda oodatud kombel vahetustega ei tulnud. Lasime asja väga teravaks."
Keskväljal debüteeris Flora eest Roland Lukas, kes alustas algkoosseisus ning rügas platsil veidi üle tunni. "Mul on hea meel tema üle, ta võeti meeskonna poolt hästi vastu. Ta andis meeskonnale hea tasakaalu nii kaitses kui ka palliga," kiitis peatreener 17-aastast hoolealust.
Millises faasis on Flora meeskond hetkel valmiduse perspektiivist? "Tööd on alati palju. Mängijad on uued, staff on uus, tööd on alati," tõdes Hurt. "Plaan oli teha selle nädala algus kergem kui ta oli, plaanisime tulla kergema nädala pealt. Muud üle ei jää, peame treenima ja see mõjus sellele mängule ka."
Hooajaeelne periood ei ole olnud Flora jaoks lihtne, kaotatud on mitu kontrollmängu ja paljud mängijad on olnud kimpus tervisega. "Me oleme seda protsessi seest näinud, teame, mis on selle põhjused," kinnitas Hurt. "Pigem oleme sees näinud, et liigume õiges suunas. Viimasel nädalal oli töö ka juba kvaliteetsem ja selle kinnituseks saime karika ka endale koju."